TADBIRKORLIK SUBYEKTLARINI DAVLAT ROʻYXATIDAN OʻTKAZISh, HISOBGA QOʻYISh VA RUXSAT BERUVChI HUJJATLARNI RASMIYLAShTIRISh TARTIBI TOʻGʻRISIDAGI NIZOMGA OʻZGARTIRISh VA QOʻShIMChALAR KIRITISh HAQIDA
(resolution, 2017-02-20)

“Kichik biznes va xususiy tadbirkorlik yili” Davlat dasturiga muvofiq hamda kichik korxonalar va tadbirkorlarni tashkil etish va roʻyxatdan oʻtkazish tartibotlarini yanada soddalashtirish, kichik biznesni rivojlantirishga xorijiy investitsiyalarni keng jalb etish uchun qulay shart-sharoitlar yaratish maqsadida Vazirlar Mahkamasi qaror qiladi: 1. Vazirlar Mahkamasining 2003-yil 20-avgustdagi 357-son qarori (Oʻzbekiston Respublikasi QT, 2003-y., 8-son, 72-modda) bilan tasdiqlangan Tadbirkorlik subyektlarini davlat roʻyxatidan oʻtkazish, hisobga qoʻyish va ruxsat beruvchi hujjatlarni rasmiylashtirish tartibi toʻgʻrisidagi Nizomga ilovaga muvofiq oʻzgartirish va qoʻshimchalar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. 12-band “b” kichik bandining ikkinchi xatboshi quyidagi tahrirda bayon qilinsin: “xorijiy muassis toʻgʻrisida yuridik shaxs roʻyxatdan oʻtkazilgan joydagi savdo reyestridan koʻchirma yoki, agar Oʻzbekiston Respublikasining xalqaro shartnomasida boshqacha qoida nazarda tutilmagan boʻlsa, Oʻzbekiston Respublikasining konsullik muassasasi tomonidan belgilangan tartibda legalizatsiya qilingan ushbu yuridik shaxs faoliyatini tasdiqlovchi boshqa hujjat, bular mavjud boʻlmagan taqdirda esa — muassis roʻyxatdan oʻtkazilgan davlat Tashqi ishlar vazirligida, mazkur mamlakatning Oʻzbekiston Respublikasidagi konsullik muassasasida yoki diplomatik vakolatxonasida legalizatsiya qilinib, keyinchalik Oʻzbekiston Respublikasi Tashqi ishlar vazirligining Konsullik boshqarmasida tasdiqlangan boshqa hujjat, agar Oʻzbekiston Respublikasining xalqaro shartnomasida boshqacha tartib nazarda tutilmagan boʻlsa. Xorijiy muassis toʻgʻrisida savdo reyestridan koʻchirmada yoki ushbu yuridik shaxsning faoliyatini tasdiqlovchi boshqa hujjatda xorijiy yuridik shaxsning, u joylashgan joyning nomi, xorijiy yuridik shaxs nomidan imzolash huquqiga ega boʻlgan shaxsning maʼlumotlari mavjud boʻlishi kerak. Koʻrsatib oʻtilgan koʻchirma berilgan paytidan boshlab bir yil mobaynida haqiqiy hisoblanadi. Jismoniy shaxs — Oʻzbekiston Respublikasi norezidenti oʻz pasportining nusxasini taqdim etadi. Ushbu hujjatlar belgilangan tartibda notarial tasdiqlangan davlat tilidagi tarjimasi bilan taqdim etilishi kerak. Agar xorijiy muassisning korxona (tashkilot) ustav fondiga ulushi intellektual mulk boʻlsa, u holda ariza beruvchi qonun hujjatlarida belgilangan tartibda baholovchi tashkilot tomonidan tayyorlangan baholash toʻgʻrisidagi hisobotni taqdim etishi kerak”. 2. 72-bandda: a) birinchi xatboshidagi “7 ish kunida” soʻzlari “1 oyda” soʻzlari bilan almashtirilsin; b) toʻrtinchi xatboshidagi “matnining” soʻzidan keyin “vakolatli shaxs tomonidan imzolangan va” soʻzlari qoʻshilsin; v) quyidagi mazmundagi toʻqqizinchi xatboshi qoʻshilsin: “ulush (hissa) yoki aksiya boshqaga oʻtgan taqdirda — ushbu ulush (hissa) yoki aksiyaning boshqaga oʻtganligini tasdiqlovchi hujjat (shartnoma, xat va shu kabilar)”; toʻqqizinchi — oʻn beshinchi xatboshilar tegishli ravishda oʻninchi — oʻn oltinchi xatboshilar deb hisoblansin. 3. 74-bandning birinchi xatboshidagi “yoki yuridik shaxsni” soʻzlari chiqarib tashlansin. 4. Quyidagi mazmundagi 761-band qoʻshilsin: “761. Yoʻqolgan yoki yaroqsiz holga kelgan davlat roʻyxatidan oʻtkazilganlik toʻgʻrisidagi guvohnoma oʻrniga tadbirkorlik subyekti arizasiga binoan uning dublikati berilishi mumkin. Davlat roʻyxatidan oʻtkazilganlik toʻgʻrisidagi guvohnoma dublikatini berishda eng kam oylik ish haqining bir baravari miqdorida toʻlov undiriladi. Bu holda tadbirkorlik subyekti davlat roʻyxatidan oʻtkazilganlik toʻgʻrisidagi yoʻqolgan guvohnomaning haqiqiy emasligi haqida ommaviy axborot vositalarida eʼlon berishi, shuningdek roʻyxatdan oʻtkazuvchi organga eʼlon qilingan xabarni va dublikat berilganligi uchun belgilangan miqdorda toʻlov toʻlanganligi toʻgʻrisidagi bank toʻlov hujjatini taqdim etishi shart. Toʻlov summasi roʻyxatdan oʻtkazuvchi organning alohida shaxsiy gʻazna hisob raqamiga oʻtkaziladi hamda roʻyxatdan oʻtkazuvchi organning dublikatni tayyorlash va berish xarajatlarini qoplashga yoʻnaltiriladi. Koʻrsatib oʻtilgan mablagʻlarning 31-dekabrdagi holatiga koʻra qoldiqlari: Oʻzbekiston Respublikasi Adliya vazirligining, Qoraqalpogʻiston Respublikasi Adliya vazirligi va viloyatlar adliya boshqarmalarining shaxsiy gʻazna hisob raqamlaridan — respublika budjeti daromadiga; inspeksiyalarning shaxsiy gʻazna hisob raqamlaridan — tegishli mahalliy budjetlar daromadiga oʻtkaziladi. Davlat roʻyxatidan oʻtkazilganlik toʻgʻrisidagi yaroqsiz holga kelgan guvohnoma roʻyxatdan oʻtkazgan organga qaytariladi va yoʻq qilinadi. Dublikatni berish muddati uch ish kunidan oshmasligi kerak”.